Altesaam 78 moordenaars, 29 verkragters in polisie afgedank | SAUK.co.za - Nuus.info
Altesame 78 polisiebeamptes is die afgelope vyf jaar afgedank omdat hulle moord gepleeg het en 29 is afgedank nadat hulle aan verkragting skuldig bevind is, het Bheki Cele, minister van polisie, in antwoord op ’n vraag in die parlement bekend gemaak.
In dié tyd het 1 172 hul werk verloor omdat hulle ernstige misdaad gepleeg het. Dit sluit in 18 gevalle van ontvoering, 15 van roof, 45 van gewapende roof, tien van afpersing, 60 van aanranding, tien van omkopery, vyf van huisbraak, 13 van motorkaping, 24 van handel in dagga en 14 gevalle van seksuele teistering.
Altesame 230 beamptes is weens korrupsie afgedank, 191 weens diefstal, 93 weens bedrog, 97 weens regsverydeling en 23 omdat hulle nie ’n wettige opdrag uitgevoer het nie.
Veertien is afgedank omdat hulle ’n ontsnapte gehelp het, 71 omdat hulle sonder toestemming afwesig was, 14 oor gesinsgeweld, 11 vir die ongemagtigde gebruik van staatseiendom en 23 vir die besit van gesteelde eiendom.
Drie beamptes is weens rassisme afgedank.
Geen skeidingspakkette is volgens Cele aan afgedankte beamptes betaal nie.
Hy het in nog ’n antwoord bekend gemaak dat die polisie sedert 2013 al 563 saakdossiere verloor het. Dit sluit sake van moord, verkragting, kindermolestering, gewapende roof en motorkaping in. Die meeste daarvan was 229 in die Wes-Kaap en 118 in KwaZulu-Natal. Volgens Cele was Limpopo die enigste provinsie waar geen saakdossiere vermis geraak het nie.
Vanjaar het 84 saakdossiere van 1 Januarie tot 30 April weggeraak.
Die polisie is by 1 182 arbeidsdispute betrokke, waarvan 511 oor afdanking gaan, 298 oor bevordering en 43 oor sy beleid oor gelyke indiensneming.
« Ramaphosa blameer apartheid en staatskaping vir slegte ekonomie – plaas hy voor sy eie deur vee
Cape Town Central Station: Latest train fire occurred hours before Prasa executives were expected to brief Parliament’s Portfolio Committee on Transport »